b'\n_START_ARTICLE_\nVodni\xc5\xa1ka komisija PZS\n_START_PARAGRAPH_\nVodni\xc5\xa1ka komisija PZS je strokovni in izvr\xc5\xa1ilni organ vodnikov med dvema zboroma in hkrati stalna komisija Upravnega odbora Planinske zveze Slovenije._NEWLINE_Vodni\xc5\xa1ka dejavnost, vodni\xc5\xa1tvo: na\xc4\x8drtovanje, organiziranje in strokovno ter varno vodenje izletov, pohodov, tur, turnih smuk, alpinisti\xc4\x8dnih vzponov, planinskih taborov, tekmovanj, vzgojno-izobra\xc5\xbeevalnih akcij in planinskih usposabljanj ali samo udele\xc5\xbeba pri na\xc5\xa1tetih oblikah dejavnosti.\n_START_SECTION_\nVodnik PZS\n_START_PARAGRAPH_\nVodnik PZS je prostovoljni vodnik Planinske zveze Slovenije. Vodnik postane lahko vsak \xc4\x8dlan PD, ki je uspe\xc5\xa1no opravil s strokovnim programom dolo\xc4\x8deno usposabljanje in je kategoriziran pri Vodni\xc5\xa1ki komisiji PZS in Komisiji za vzgojo in izobra\xc5\xbeevanje PZS._NEWLINE_Status vodnikov Planinske zveze Slovenije, pravice in dol\xc5\xbenosti, delovanje, usposabljanje ter kategorizacijo in registracijo ureja poseben pravilnik._NEWLINE_Vodnik PZS skrbi za na\xc4\x8drtovano, varno, strokovno vodenje ture, pri sebi mora imeti ustrezno opremo, sodeluje z oskrbniki planinskih ko\xc4\x8d ter markacisti, sodeluje z avtorji zemljevidov in vodnikov na na\xc4\x8din, da opozarja na napake, varuje okolje. Njegova je tudi pravica, da odlo\xc4\x8di o tem, koga bo vodil na turi glede na udele\xc5\xbeen\xc4\x8deve sposobnosti._NEWLINE_Svojo licenco mora obnavljati vsaka tri leta in se udele\xc5\xbeiti licen\xc4\x8dnega usposabljanja._NEWLINE_Kot vodnik se izkazuje z izkaznico in zna\xc4\x8dko.\n_START_SECTION_\nKategorije vodnikov\n_START_PARAGRAPH_\nA kategorija - Lahke kopne ture - osnovna usposobljenost za vodenje lahkih kopnih tur, za gibanje se uporablja predvsem hoja, posebno tehni\xc4\x8dno znanje ni potrebno. Vodi se po lahkih ozna\xc4\x8denih ali neozna\xc4\x8denih poteh._NEWLINE_B kategorija - Zahtevne kopne ture - usposobljenost za zahtevne kopne ture; potrebno je znanje uporabe vrvi, varovanja udele\xc5\xbeencev na poti ter uporaba cepina. Poleg lahkih lahko vodi \xc5\xa1e zahtevne in zelo zahtevne ozna\xc4\x8dene poti, tudi s posameznimi sne\xc5\xbei\xc5\xa1\xc4\x8di, zahtevne neozna\xc4\x8dene poti in lahka brezpotja._NEWLINE_C kategorija - Zelo zahtevne kopne ture - usposobljenost za zelo zahtevne kopne ture; poleg prej navedenih lahko vodi po zelo zahtevnih neozna\xc4\x8denih poteh, zahtevnih in zelo zahtevnih plezalnih poteh ter zahtevnih in zelo zahtevnih brezpotjih._NEWLINE_D kategorija - Lahke sne\xc5\xbene ture - predstavlja osnovno zimsko vodni\xc5\xa1tvo z uporabo cepina in derez, palic in krpelj po ozna\xc4\x8denih in lahkih neozna\xc4\x8denih poteh v snegu._NEWLINE_E kategorija - Zahtevne sne\xc5\xbene ture - zahteva vsa predhodna znanja, poleg tega pa \xc5\xa1e znanje uporabe vrvi in varovanje na kraj\xc5\xa1ih odsekih v zimskem brezpotju in posebno orientacijsko znanje._NEWLINE_G kategorija - Lahki turni smuki - je namenjena vodenju lahkih turnih smukov kar zahteva znanje smu\xc4\x8danja in tehnika hoje s smu\xc4\x8dmi ter posebno orientacijsko znanje._NEWLINE_H kategorija - Zahtevni turni smuki - je namenjena vodenju zahtevnih in zelo zahtevnih turnih smukov._NEWLINE_I kategorija - Lahke ledeni\xc5\xa1ke ture - zahteva znanje hoje z derezami in cepinom po ledeniku, varovanje na ledeniku, re\xc5\xa1evanje iz ledeni\xc5\xa1kih razpok in posebno orientacijsko znanje._NEWLINE_K kategorija - Ledeni\xc5\xa1ki turni smuki - je namenjena vodenju ledeni\xc5\xa1kih turnih smukov in zahteva znanje za kategorijo I in popolno obvladovanje smu\xc4\x8danja in tehnike hoje s smu\xc4\x8dmi na ledenikih ter posebno orientacijsko znanje._NEWLINE_F kategorija - Plezalni vzponi - zahteva znanje iz kategorij C, E in I poleg tega pa \xc5\xa1e znanje za vodenje v plezalnih smereh, pomo\xc4\x8d soplezalcu v kopnem, snegu, ledu, kombiniranem svetu, zaledenelih slapovih, re\xc5\xa1evanje, orientacija.\n_START_SECTION_\nUsposabljanje\n_START_PARAGRAPH_\nUsposabljanje poteka po enotnih kriterijih in navodilih. Kandidat mora opraviti sprejemni izpit in uspe\xc5\xa1no opraviti preizkusno turo, sledi te\xc4\x8daj, opravljen izpit, ki obsega izpitno nalogo, pisne teste in izpitno turo ter uspe\xc5\xa1no zaklju\xc4\x8deno pripravni\xc5\xa1tvo, ki lahko traja najve\xc4\x8d tri leta. V tem \xc4\x8dasu mora pripravnik voditi najmanj pet razli\xc4\x8dnih tur v skladu s kategorijo in pod vodstvom mentorja._NEWLINE_Zahtevane podrobnosti so navedene v pravilniku vodnikov PZS. Prehod iz ni\xc5\xbeje v vi\xc5\xa1ko kategorijo je mogo\xc4\x8d le z dodatnim usposabljanjem za ustrezno kategorijo. O usposobljenih vodnikih PZS vodi register vodnikov.'